Obri el termini d'inscripció a la XV Cursa de la Dona Vicky Foods
15 febrer 2024

## Obri el termini d'inscripció a la XV Cursa de la Dona Vicky Foods15 febrer 2024Última actualització: 15 febrer 2024

![](../gestion/img/b95779785f73b7f22b70570b88fb4adb186b3f376827b77f8e4832f69971efda.jpg)  
  

L'**edil delegat d'Esports, Jesús Naveiro**; el **president del Club d'Atletisme Safor Teika, Vicent Boscà** i la **representant de l'empresa Vicky Foods, Mariola Juan**, han comparegut hui en roda de premsa per anunciar que **demà, 16 de febrer, s'obrirà el termini per a inscriure's a la XV edició de la Cursa de la Dona Vicky Foods 2024**.

  
La carrera tindrà lloc el diumenge **21 d'abril**, i la **data màxima per a apuntar-se serà el 16 d'abril**. Les inscripcions podran fer-se en línia, entrant en la pàgina web de la prova, o presencialment, en diferents establiments de Gandia, Oliva, Tavernes, Sueca, Xàtiva, Ontinyent, Xàbia, Dénia i Ondara. Els diferents punts de venda estan indicats en **[https://cursadeladonagandia.com/inscripcio/](https://cursadeladonagandia.com/inscripcio/)**.

  
A més, els col·legis que vulguen convertir-se en un dels llocs d'inscripció oficial, hauran d'enviar un correu electrònic a **«cursadeladonagandia@gmail.com»**. D'aquesta manera, se'ls entregarà un _pack_ de samarretes de mostra i un usuari i contrasenya perquè les persones interessades puguen apuntar-se a l'activitat en el centre.

  
Quant al preu, hi haurà dos períodes de temps per a inscriure's. Així doncs, les persones que s'apunten **d'ací al 9 d'abril, pagaran 7 euros** (dels quals, un serà solidari). En canvi, les dones que ho facen **del 10 al 16 d'abril, pagaran 10 euros**, dels quals 2 seran benèfics.

  
Enguany, els diners recaptats aniran destinats a la Fundació de l'Institut Valencià d'Oncologia que, de la mà del doctor Ignacio Romero, investiga el càncer d'úter i lluita per a acabar amb la malaltia.

  
_“Vull recordar que aquesta prova no és un esdeveniment solidari com a tal. El nostre objectiu sempre serà fomentar l'exercici, però cada edició donem part dels diners a una causa diferent”_, ha esmentat Boscà.

  
El recorregut **començarà i acabarà en l'avinguda de les Esclaves**, punt des del qual les participants eixiran a partir de les **10.30 hores**, per a fer un circuit de **5,9 quilòmetres** que passarà per part de Benirredrà i el centre històric de Gandia.

  
Tal com ha explicat Boscà, les participants tindran l'oportunitat de preparar-se per a la prova de la mà d'un entrenador durant els mesos de març i abril. Les dates i ubicacions exactes es compartiran en les xarxes socials de l'esdeveniment pròximament. _“Estem compromesos amb l'esport femení i volem que les dones que s'unisquen a la carrera arriben a eixe dia amb la millor forma física possible”_, ha afegit.

  
També ha recordat que, enguany, s'està duent a terme la **segona edició del concurs de relats de la competició**. Aquest està dirigit a tot l'**alumnat de cinqué de primària de la comarca** i consisteix en l'escriptura d'un text d'entre 100 i 150 paraules. Els participants han de triar entre tres temàtiques diferents i presentar la seua redacció, com a màxim, el **27 de febrer**.

  
Els estudiants que queden en primer, segon i tercer lloc guanyaran, respectivament, **100, 75 i 50 euros**. Per part seua, els 7 finalistes obtindran una bossa de regal del Club d'Atletisme Safor Teika. El **lliurament de guardons tindrà lloc el 8 de març**, Dia Internacional de la Dona, en la plaça Major de Gandia.

  
Després, el president del Club Safor Teika ha destacat que **la presentació oficial de la carrera serà a les 19.30 hores del dijous, 4 d'abril, a la Casa de la Marquesa**. _“Serà un acte molt especial en el qual comptarem totes les novetats de l'edició”_, ha comentat.

  
També ha explicat que les **diferents categories i premis de la prova s'aniran anunciant en les posteriors rodes de premsa i en les xarxes socials** de l'esdeveniment.

Finalment, Juan ha aprofitat per a expressar l'orgull de Vicky Foods en patrocinar una carrera que, cada any, congrega a **més de 5000 dones**. _“Ser part d'aquesta activitat és un orgull perquè es tracta d'una trobada social i lúdica en la qual es reivindica el paper de la dona, tant en l'àmbit de l'esport, com en una societat que cada vegada és més igualitària”_, ha finalitzat.

  
 

[Twittear](https://twitter.com/share)